Viimast võistluspäeva kolmandalt kohalt alustanud Tänak-Järveoja kaotasid päeva kolme esimese katse järel teisel kohal olnud Dani Sordole 5,8 sekundit, aga eestlased võitsid punktikatse nii võimsalt, et lõpetasid ralli Thierry Neuville'i järel teisel kohal.

Eelmisel hooajal kogusid Tänak-Järveoja MM-sarjas 181 punkti ja said kolmanda koha, samal positsioonil lõpetati ka 2017. aastal. Kolmandal kohal on MM-hooaja lõpetanud ka Markko Märtin, kes suutis seda kaardilugeja Michael Parkiga 2004. aastal.

Enne viimast etappi Austraalias edestab 263 punkti kogunud Tänak Neuville'i 36 punktiga, Sebastien Ogier jääb belglasest omakorda maha kümne silmaga.

MM-sarja üldseis Kataloonia ralli järel

1. Ott Tänak 263

2. Thierry Neuville 227

3. Sébastien Ogier 217

4. Andreas Mikkelsen 102

6. Elfyn Evans 102

6. Kris Meeke 98

7. Jari-Matti Latvala 94

8. Dani Sordo 89

9. Teemu Suninen 89

10. Esapekka Lappi 83

MM-sarja üldseis tootjate arvestuses

1. Hyundai 380

2. Toyota 362

3. Citroen 284

4. M-Sport 218

Kataloonia MM-ralli lõppjärjestus Autor/allikas: Kuvatõmmis/EWRC.com

Ralli käik:

Laupäev

Seni head sõitu näidanud Tänaku meeskonnakaaslane Kris Meeke tegi päeva teisel katsel avarii, mille järel kaotas masina parema tagumise ratta ja pidi katkestama. Tänak tõusis seetõttu neljandaks.

Kui hommikupooliku kaks esimest katset võitis Thierry Neuville, leidis enne lõunapausi tempo ka Tänak, kes võitis neli katset järjest ja tõusis kolmikedu hoidnud Hyundaide kannule.

Dani Sordo ja Sebastien Loeb eestlasele vasturohtu ei leidnudki ning päeva lõpetanud lühikese publikukatse järel tõusis Tänak üheksakordsest maailmameistrist mööda kolmandaks. Otsustava päeva eel edestab Neuville Sordot 21,5 sekundiga ja Tänak jääb hispaanlasest maha 3,1 sekundiga.

Reede

Dramaatiliseks kujunes juba ralli teine katse, kui Sebastien Ogier kaotas kohe stardi järel roolivõimu ning jäi Ott Tänakule finišis alla 42,7 sekundit. Prantslane üritas seejärel tee ääres meeleheitlikult masinat parandada, aga kolmanda katse järel suurenes tema kaotus juba enam kui kolmele ja poolele minutile.

Hoolduspausile minnes juhtis rallit Dani Sordo, kes edestas Thierry Neuville'i ühe ja Tänakut 7,5 sekundiga.

Päeva eelviimasel katsel jäi tehnilise probleemi tõttu tee äärde seisma Esapekka Lappi, Hyundai jätkas aga võimsalt ning haaras kolmikjuhtimise. Viimase katse järel tõusis liidriks vanameister Sebastien Loeb, kes edestab enne laupäeva meeskonnakaaslasi Neuville'i ja Sordot vastavalt 1,7 ja 7,6 sekundiga.

Loebile 21,7 sekundit kaotavast Tänakust möödus ka Kris Meeke. Laupäevased kiiruskatsed sõidetakse Kataloonias asfaldil.

Neljapäev

Testikatsele esimesena startinud Tänaku parimaks ajaks jäi kolmandal läbimisel sõidetud 1.33,4. Nobedaim oli tema meeskonnakaaslane Kris Meeke (1.31,6), kes edestas Dani Sordot (+0,3), Jari-Matti Latvalat (+0,7), Teemu Sunineni (+1,3) ja Takamoto Katsutat (+1,5).

Ralli saab hoo sisse reede hommikul Eesti aja järgi kell 10.23 algava Gandesa kiiruskatse esimese läbimisega.

Enne rallit:

Kaks rallit enne hooaja lõppu edestab Tänak valitsevat maailmameistrit Sebastien Ogier'd 28 ja Thierry Neuville'i 41 punktiga. "Ma arvan, et ei ole mõtet kõike riskida, et see siin ära teha," rääkis eestlane kolmapäeval ERR-ile. "Hooaeg lõppeb Austraalias, mitte siin. Peaeesmärk on tiitel aasta lõpuks ära võita. Kas see tuleb siin või Austraalias - sellel iseenesest pole vahet."

"MM-tiitel on praegu kõige tähtsam ja pinge kasvab pidevalt," rääkis Toyota pealik Tommi Mäkinen ERR-ile pärast neljapäevast testikatset. "Loodame seda pinget hoida nii madalal kui võimalik, et head tunnet säilitada." Kas Tänak tuleb Mäkineni arvates selle ralli järel maailmameistriks? "Olen kindel, et see juhtub."

Kataloonias sõidetakse reedel kruusal ja laupäeval-pühapäeval asfaldil. Tegemist on ainsa säärase ralliga MM-kalendris. Reedel tuleb sõitjatel hakkama saada katsega, mis pakub nii kruusa kui ka asfalti. La Fatarella - Vilalba on 38,85 kilomeetriga ühtlasi ralli pikim katse.

"Eks aastas on erinevaid kiiruskatseid, kus asfalti on kruusaga segamini pandud. See asfaldilõik on suht pikk ja päris asfaldikatse seal vahepeal. Kindlasti rehvidele on pigem keeruline," lausus Tänak.

"See teebki katse keeruliseks, et kõigepealt 10-12 km kruusa, siis pikk asfaldilõik ja siis veel 20 km kruusa. Kindlasti tuleb mõelda ka viimase 20 km peale. See on vast kõige olulisem."

"Auto on sel aastal asfaldil ja kruusal väga hea olnud. Vaatame, mis tingimused on, aga kui kõik läheb libedalt, siis peaks kiirust jaguma," kinnitas Tänak.

Kataloonia ralli ajakava:

Pühapäev

SS14 Riudecanyes 1 (16,35 km) - kell 8.41

SS15 La Mussara 1 (20,72 km) - kell 9.38

Hoolduspaus

SS16 Riudecanyes 2 (16,35 km) - kell 11.54

SS17 La Mussara 2 (20,72 km) - kell 13.18 (punktikatse, otse ETV-s)